Die dorpie waar tyd stilstaan | Maroela Media
Sommarøy (Foto: nordnorge.com)
'n Klein vissersdorpie in Noorweë, Sommarøy, het aansoek gedoen by sy regering om die eerste gebied te word wat nie onderworpe is aan enige tydsone nie.
Die vissersdorpie, waar net meer as 300 mense woon, is noord van die Arktiese Sirkel geleë.
Inwoners voer aan hulle maak nie van gewone tydhouding gebruik nie, en as die eiland as 'n tydsone-vrye gebied verklaar word, sal dit bloot 'n formele bevestiging wees van dit wat reeds geslagte lank in praktyk uitgevoer word.
Sommarøy is tans in die middel van 'n 69 dae lange periode wanneer dit permanent dag is, omdat die son nie weer voor 26 Julie sal sak nie. Tussen November en Januarie beleef die eiland weer 'n lang nag, omdat die son nie opkom nie.
Plaaslike inwoners het geleer om die beste te maak van dié natuurverskynsel en werk dus buite die tradisionele werksure. Kjell Ove Hveding, een van die inwoners, het gesê mense sny gras en kinders speel bal wanneer almal anders sou dink dis "in die middel van die nag".